V máji 2022 bola švédska spotrebná daň na benzín 5,37 SEK/liter a na naftu 3,35 SEK/liter. To zahŕňa aj energetickú daň a uhlíkovú daň vyberanú v čase uvedenia do daňového voľného obehu. Tieto dane dohromady spĺňajú minimálne úrovne zdaňovania stanovené v smernici.

•Súlad s existujúcimi ustanoveniami v tejto oblasti politiky

Článok 19 ods. 1 prvý pododsek smernice znie takto: „Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.“ Prostredníctvom požadovanej dočasnej daňovej úľavy majú švédske orgány v úmysle zmierniť vysoké maloobchodné ceny benzínu a nafty a znížiť sociálne a ekonomické vplyvy súčasnej geopolitickej situácie, ktoré ovplyvňujú domácnosti aj spoločnosti. Výsledkom zníženia zložky energetickej dane na nulu pri zachovaní zložky 2 by bola situácia, keď by sa dotknutým subjektom účtovali vnútroštátne sadzby, ktoré by boli približne o 30 % nižšie ako minimálne sadzby dane EÚ podľa smernice o zdaňovaní energie. V súčasnej mimoriadnej geopolitickej situácii by to malo význam z hľadiska politiky sociálnej súdržnosti. O možnosti zavedenia takejto daňovej úľavy možno uvažovať na základe článku 19 smernice, keďže jeho účelom je umožniť členským štátom, aby z osobitných politických dôvodov zaviedli ďalšie oslobodenia od dane alebo daňové úľavy. Obmedzené obdobie platnosti v dĺžke troch mesiacov nepresahuje maximálne obdobie povolené článkom 19 ods. 2 smernice o zdaňovaní energie, v ktorom sa pre tento typ opatrenia stanovuje maximálne obdobie šiestich rokov s možnosťou predĺženia. Výnimka by však nemala ohroziť budúce prijatie právneho aktu Radou, ktorý vychádza z návrhu Komisie na zmenu smernice o zdaňovaní energie. Pravidlá štátnej pomoci

Dočasná daňová úľava, ktorú plánujú švédske orgány, je nižšia ako minimálne úrovne zdaňovania stanovené v tabuľke A prílohy I k smernici.

Týmto návrhom nie je dotknuté posúdenie švédskeho opatrenia podľa pravidiel štátnej pomoci. Návrh vykonávacieho rozhodnutia Rady okrem toho nemá vplyv na povinnosť členského štátu zabezpečiť dodržiavanie pravidiel štátnej pomoci.

•Súlad s ostatnými politikami Únie

Každú žiadosť o výnimku podľa článku 19 smernice o zdaňovaní energie musí preskúmať Komisia a zohľadniť pritom riadne fungovanie vnútorného trhu, potrebu zabezpečiť spravodlivú hospodársku súťaž a politiky EÚ v oblastiach zdravia, životného prostredia, energetiky a dopravy.

Podľa švédskych orgánov by sa plánovanou daňovou úľavou malo čiastočne zmierniť sociálne a ekonomické zaťaženie švédskeho obyvateľstva v dôsledku nedávneho zvýšenia cien vyplývajúceho aj z konfliktu na Ukrajine. Špecifická geopolitická situácia spojená s vysokou trhovou cenou ropy, ktorá bude v nasledujúcich mesiacoch pravdepodobne ďalej rásť, sa skutočne premieta do vyšších nákladov pre švédske domácnosti a podniky.

Keďže sa očakáva, že vďaka opatreniu sa dočasne znížia ceny palív, mohlo by to zatraktívniť tankovanie vo Švédsku v pohraničných oblastiach, najmä pri benzíne. Švédsko však zdôraznilo, že v porovnaní s inými krajinami EÚ má vyššie kvóty v rámci schémy povinného znižovania emisií. To znamená, že podiel biopalív, najmä v nafte, je vo Švédsku vyšší, výsledkom čoho sú vyššie maloobchodné ceny. V dôsledku tejto situácie nebude mať zníženie ceny nafty vo Švédsku pravdepodobne vplyv na obchod v rámci EÚ. Toto opatrenie by vzhľadom na svoje obmedzené účinky a obmedzené trvanie nemalo narúšať hospodársku súťaž ani brániť fungovaniu vnútorného trhu.

Ako sa zdôrazňuje v oznámení RePowerEU, Komisia sa zameriava na zraniteľné domácnosti a podniky a zároveň vyzýva členské štáty, aby prijali opatrenia stimulujúce úspory energie a znižovanie spotreby fosílnych palív. Požadovaná výnimka sa však vzhľadom na jej krátke trvanie a súčasné mimoriadne okolnosti súvisiace s geopolitickou situáciou spojenou s mimoriadne vysokou trhovou cenou ropy zdá vhodná a primeraná. Opatrenie takisto zohľadňuje potrebu rovnováhy medzi osobitnými politickými cieľmi uvedenými v článku 19 smernice o zdaňovaní energie, a najmä politikou EÚ v oblasti životného prostredia, a naliehavou a núdzovou potrebou zabezpečiť cenovú dostupnosť energie pre podniky a domácnosti.